***Αθήνα, 14 Σεπτεμβρίου 2015***

**ΔΕΛΤΙΟ ΤΥΠΟΥ**

**Παγκόσμια Ημέρα Δημοκρατίας, 15/9/2015**

**Δημόσια Συμμετοχή για τη Δημοκρατία**

*του Δημήτρη Σιούφα*

*πρώην Προέδρου της Βουλής των Ελλήνων*

**Ο πρώην Πρόεδρος της Βουλής Δημήτρης Σιούφας,** με αφορμή την Παγκόσμια ημέρα της Δημοκρατίας έκανε την παρακάτω δήλωση:

«Με απόφαση της Γενικής Συνέλευσης του Οργανισμού Ηνωμένων Εθνών, **καθιερώθηκε από το 2008 η 15η Σεπτεμβρίου ως Παγκόσμια Ημέρα της Δημοκρατίας.**

**Ο εορτασμός του 2015 έχει ως θέμα "Δημόσια συμμετοχή για τη Δημοκρατία".**

Εστιάζεται στο ουσιαστικότερο και κυρίαρχο στοιχείο της δημοκρατίας, την αναγκαία πάνδημη λαϊκή συμμετοχή. Τις τελευταίες δεκαετίες εντατικοποιείται μια αποστασιοποίηση της λαϊκής συμμετοχής στη λειτουργία της δημοκρατίας, που εκδηλώνεται ιδιαίτερα ως αποχή από τις εκλογές. Πιθανόν να είναι μεταξύ πολλών άλλων, έκφραση αποδοκιμασίας από το λαό, των λειτουργών των αντιπροσωπευτικών θεσμών της δημοκρατίας. Για πράξεις, παραλείψεις και συμπεριφορές.

Το μεγάλο δώρο της Ελλάδας στην Ανθρωπότητα εμφανίζει λοιπόν σημεία κόπωσης;

**Ως Έλληνες αισθανόμαστε περήφανοι γιατί η μετεξέλιξη, στις διάφορες εκδοχές της, της Πολιτείας των Αθηναίων είναι το πολίτευμα των κοινωνιών που είναι κατά κανόνα ελεύθερες, ασφαλείς, κοινωνικά σταθερές και οικονομικά ευημερούσες.**

Λέγεται ότι η επιτυχία της δημοκρατίας, έγκειται στο ότι είναι πολίτευμα αντιπροσωπευτικό, απλό και αποτελεσματικό.

**Η αντιπροσωπευτικότητα εξαρτάται καταρχήν από την ευρύτητα της λαϊκής συμμετοχής στο εκλέγειν και εκλέγεσθαι. Από την ελεύθερη και αχειραγώγητη διακίνηση των ιδεών. Από την εντιμότητα των εκλογικών συστημάτων και των εκλογικών διαδικασιών.**

Η απλότητα είναι στην πραγματικότητα ένα σταθερό και προβλέψιμο σύστημα ελέγχων και ισορροπιών των θεσμών και των διαδικασιών. Με σαφή διάκριση των εξουσιών και αρμονική συνύπαρξη, αλληλεπίδραση και αλληλοστήριξη μεταξύ τους.

Με κυριαρχία της εντιμότητας σε όλες τις διαδικασίες.

Η αποτελεσματικότητα προκύπτει, όταν επιλέγονται οι πλέον ικανοί και κατάλληλοι για τα κοινά**. Όταν η εθνική συζήτηση είναι ελεύθερη, πληροφορημένη και ειλικρινής. Με συμμετοχή στην απόφαση και συναίνεση στην υλοποίηση**.

 Όταν παρέχονται στους πολίτες κίνητρα προσέλευσης, συμμετοχής και προσφοράς στα δημόσια πράγματα και αντικίνητρα υπερημερίας σε όσους έχουν ήδη προσφέρει ότι καλύτερο μπορούν.

**Η Δημοκρατία για όλους τους λόγους αυτούς είναι το πολίτευμα με κυρίαρχο χαρακτηριστικό το Μέτρο. Μέτρο στη επαρκή χρήση και ασφαλή προστασία δικαιωμάτων και ελευθεριών. Μέτρο εξισορρόπησης δικαιωμάτων και υποχρεώσεων κοινωνικών ομάδων και πολιτών. Μέτρο στις διαστάσεις, τις εξουσίες και τις λειτουργίες των θεσμών. Μέτρο στην ταχύτητα της εξέλιξης και τη βραδύτητα της συντήρησης. Μέτρο παντού.**

Η Δημοκρατία έρχεται από πολύ μακριά στο βάθος του χρόνου.

**Εκφράζει σε κάθε εποχή την οργανωμένη σοφία των λαών. Η δύναμη της είναι η ικανότητα της προσαρμογής ανάλογα με την κοινωνία και την εποχή.**

Δεν είναι ένα εύκολο πολίτευμα. Είναι όμως, ότι καλύτερο εφηύραν οι άνθρωποι στο δικό μας τόπο και εξελίχθηκε από πολλούς λαούς.

**Η συνέχεια του ταξιδιού της στην ανθρώπινη ιστορία, εξαρτάται από την αγάπη και την έγνοια κάθε ελεύθερου και συνετού πολίτη.**

**Και προπαντός από τη πάνδημη συμμετοχή των λαών.»**